ፕሬዚዳንት ኡሁሩ ኬንያታ ለአገሪቱ አንድነት ጠንክረው እንደሚሠሩ ተናገሩ
የኬንያው ፕሬዝዳንት ኡሁሩ ኬንያታ ለሀገሪቱ አንድነት ጠንክረው እንደሚሰሩ በናይሮቢ በተካሄደው በአለ ሲመታቸው ላይ ተናግረዋል፡፡ኬንያን ለሁለተኛ የሥልጣን ዘመን ሊመሩ ቃል የገቡት ኡሁሩ የበርካታ ሀገራት መሪዎችና የሃገሪቱ ዜጎች በተገኙበት በአለ ሲመታቸው ተከናውኗል፡፡ኡሁሩ ኬንያታ በሀገሪቱ የምርጫ ታሪክ የኬንያ አምስተኛ ፕሬዝዳንትነትን ለሳቸው ደግሞ ሁለተኛውን በዓለ ሲመትን ተስፋ ያደረጉት ነሀሴ ተካሂዶ በፍርድ ቤት የተጭበረበረ ነው ተብሎ ውድቅ በሆነባቸው የምርጫ ውጤት ነበር፡፡ዳግም እንዲካሄድ ተድርጎ ተቀናቃኛቸው ራይላ ኦዲንጋ ራሳቸውን ከምርጫው ቢያገሉም ኡሁሩ 98 በመቶ ያስመዘገቡት ውጤት በፍርድ ቤት ፀድቆላቸው በዓለ ሲመታቸው በመዲናዋ ናይሮቢ ተካሂዷል፡፡ጠቅላይ ሚንስትር ኃይለማሪያም ደሳለኝን ጨምሮ በርከት ያሉ የተለያዩ ሀገራት መሪዎች እና ስልሳ ሺ የተገመቱ የሀገሪቱ ዜጎች ተሳታፊ ሆነውበታል፡፡እነዚህ የፕሬዝዳንት ኡሁሩ ኬንያታ ደጋፊዎች በፓርቲያቸው መግለጫ ቀይ እና ቢጫ አልባሳት አጊጠው እና የአገራቸውን ሰንደቃላማ በማውለብለብ  ደስታቸውን ገልጸዋል ።ለራኢላ ኦዲንጋ ደጋፊዎችም ለአገራዊ አንድነት ጥሪ አቅርበዋል፡፡የራኢላ ኦዲንጋ ደጋፊዎች ግን ለጥሪው ቦታ ነፍገውታል፡፡ፕሬዝዳንቱ በዓለ ሲመታቸውን ሲያካሂዱ ተቀናቃኞቻቸው በፖለቲካዊ ቀውሱ የሞቱ ወገኖቸቸውን አስበዋል፡፡  የፕሬዝዳንቱ ደጋፊዎች በኡሁሩ ኬንያታ  ቀጣይ የፕሬዝዳንትነት ዘመን ሀገሪቱ በፖለቲካው ማህበራዊው ሆነ በኢኮኖሚው ዘርፍ ውጤት እንደሚያስመዘግቡላቸው ተስፋቸውን ገልጸዋል፡፡ኡሁሩ ኬንያታ ለሁለተኛ ግዜ በቀጣይ አምስት አመታት አገሪቱን ለመምራት ቃል ሲገቡ ስታድየሙ በከፍተኛ ጥበቃ ስር እንደነበር ተነግሯል፡፡ ይሁን እንጂ ከስታድየሙ ውጭ የተቃዋሚ ፓርቲ ደጋፊዎች  ሰልፍ ያደረጉ ሲሆን የሃገሪቱ ፖሊስ በአስለቃሽ ጭስ ሰልፉን በትኗል፡፡በአለ ሲመቱ ከተካሄደ በኋላ ዘለግ ያለውን ንግግር ያደረጉት ኡሁሩ ኬንያታ  ድምጻቸውን ለሰጧቸው ዜጎች ምስጋና አቅርበው ፕሬዝዳንትነታቸው ግን ለሁሉም ኬንያዊያን በመሆኑ በአንድ አይን በማየት ለማገልገል ቃል ገብተዋል፡፡ቋንቋ ሳይለየን ለአገራችን አንድነት ልንሰራ ይገባል ብለዋል፡፡ለዚህ ደግሞ የህግ የበላይነትን ማስከበር ቅድሚያ ማግኘት ያለበት መሆኑና ቅድሚያ የሚሠጠው መሆኑንም አስታውቀዋል፡፡በቀጣይ አምስት አመታት የቤት ስራዬ ካሏቸው ጉዳዮች መካከልም  የስራ እድል ፈጠራ ትኩረት የሚሰጠው መሆኑን አንስተዋል፡፡ከአለም አቀፉ ማህበረሰብ ጋር በመተባበር ሽብርተኝነትን ለመከላከል ኬንያ ትሰራለች ሲሉም አረጋግጠዋል፡፡ 